Een of ander tyd vang slim sy baas | Netwerk24
Deur Wh, Pretoria 26 Januarie 2021 05:04
Daar was 'n tyd wat ek werklik gedink het Brian Molefe is 'n uitnemende bestuurder. Dit was tydens sy Transnet-dae.
Ek het hom selfs jammer gekry toe hy, nadat hy by Eskom oorgeneem het, 'n klompie trane op na­sionale televisie gestort het.
Ek kan nie glo hoe verkeerd ek was nie.
Nou kom dieselfde gladde kalant en doen wat baie ander doen wanneer hulle in 'n hoek gedryf is: Hy skuif die fokus van homself na iemand anders. By die Zondo-kommissie maak hy, uit die bloute, stellings oor pres. Cyril Ramaphosa se sogenaamde betrokkenheid by Glencore en die steenkoolkwessie, iets wat niemand nog ooit geopper het nie.
Ek dink nie regter Raymond Zondo, voorsitter van die kommissie, gaan vir die truuk val nie. Dan spog Molefe ook dat daar geen beurtkrag was nie in die drie jaar wat hy by Eskom in beheer was. Hy is natuurlik reg.
Wat hy gerieflikheidshalwe nalaat om te sê, is wat dit gekos het. Hoeveel het Eskom se skuld toegeneem in die drie jaar? Is daar in die tyd enige behoorlike instandhouding gedoen?